b"\n_START_ARTICLE_\nViol\xc3\xa8ncia feixista al Pa\xc3\xads Valenci\xc3\xa0\n_START_PARAGRAPH_\nLa viol\xc3\xa8ncia feixista al Pa\xc3\xads Valenci\xc3\xa0 tamb\xc3\xa9 anomenada viol\xc3\xa8ncia pol\xc3\xadtica al Pa\xc3\xads Valenci\xc3\xa0 \xc3\xa9s un conjunt de fets delictius que es donen al Pa\xc3\xads Valenci\xc3\xa0 per part de grups feixistes i d'ultradreta contra col\xc2\xb7lectius valencianistes, immigrants o defensors dels drets dels homosexuals des de la Transici\xc3\xb3. El Pa\xc3\xads Valenci\xc3\xa0 \xc3\xa9s, segons l'informe RAXEN del Ministeri de Treball i Immigraci\xc3\xb3, la comunitat aut\xc3\xb2noma de l'Estat Espanyol on m\xc3\xa9s incidents i fets racistes, xen\xc3\xb2fobs, antisemites i hom\xc3\xb2fobs es produeixen. Segons media.cat, aquest \xc3\xa9s un dels dotze temes sobre els quals hi hagu\xc3\xa9 silenci medi\xc3\xa0tic el 2010._NEWLINE_Tamb\xc3\xa9 ha estat anomenada viol\xc3\xa8ncia blavera a causa dels vincles entre organitzacions violentes blaveres com el Grup d'Acci\xc3\xb3 Valencianista amb organitzacions d'extrema dreta, i pel fet que col\xc2\xb7lectius com els nacionalistes valencians s\xc3\xb3n v\xc3\xadctima habitual dels atacs d'ambd\xc3\xb3s col\xc2\xb7lectius, fent de vegades dif\xc3\xadcil el destriar unes accions d'altres. En qualsevol cas la Viol\xc3\xa8ncia Feixista al Pa\xc3\xads Valenci\xc3\xa0 abasteix un concepte m\xc3\xa9s ampli que la persecuci\xc3\xb3 que alguns grups violents han exercit contra sectors del nacionalisme valenci\xc3\xa0 des de la Batalla de Val\xc3\xa8ncia.\n_START_SECTION_\nDen\xc3\xbancies de les v\xc3\xadctimes\n_START_PARAGRAPH_\nAquestos fets i la seva impunitat han estat denunciats en nombroses ocasions pels col\xc2\xb7lectius afectats. El 2010 es cre\xc3\xa0 la Plataforma Acci\xc3\xb3 popular contra la impunitat, formada entre d'altres per entitats com Movimiento Contra la Intolerancia, ACPV, Iniciativa del Poble Valenci\xc3\xa0, Esquerra Unida del Pa\xc3\xads Valenci\xc3\xa0, Bloc Nacionalista Valenci\xc3\xa0, Esquerra Republicana del Pa\xc3\xads Valenci\xc3\xa0, Escola Valenciana, SOS Racisme i l'ajuntament de Burjassot._NEWLINE_El 14 d'abril del 2010, el tema fou dut a la Comissi\xc3\xb3 d'Interior del Congr\xc3\xa9s dels Diputats per ERC i CiU. Les preguntes foren formulades per Merc\xc3\xa8 Pigem (CiU) i Joan Ridao (ERC) i foren respostes pel secretari d'estat d'Interior, Antonio Camacho."